Pakuotės lapelis: informacija vartotojui

MAGUROL 2 mg tabletės
MAGUROL 4 mg tabletės
Doksazosinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra MAGUROL ir kam jis vartojamas
2.	Kas žinotina prieš vartojant MAGUROL
3.	Kaip vartoti MAGUROL
4.	Galimas šalutinis poveikis
5.	Kaip laikyti MAGUROL
6.	Pakuotės turinys ir kita informacija


1.	Kas yra MAGUROL ir kam jis vartojamas

MAGUROL priklauso vaistų, vadinamų alfa adrenoreceptorių blokatoriais, grupei. Jis vartojamas padidėjusio kraujospūdžio ligai gydyti bei padidėjusios vyrų priešinės liaukos (prostatos) sukeltiems simptomams lengvinti.
Pacientams, kurie vartoja MAGUROL didelio kraujospūdžio ligai (hipertenzijai) gydyti, vaistas atpalaiduoja lygiuosius kraujagyslių raumenis, todėl kraujas jomis lengviau teka. Dėl to sumažėja kraujospūdis. 
Pacientams, kurių prostata padidėjusi, MAGUROL vartojama per silpnam ir (arba) per dažnam šlapinimuisi gydyti. MAGUROL atpalaiduoja šlapimo pūslės kaklelį ir prostatos raumenis, taigi šlapimas nuteka lengviau. 


2.	Kas žinotina prieš vartojant MAGUROL

MAGUROL vartoti negalima:
-	jeigu yra alergija doksazosinui, bet kuriam kitam chinazolinų grupės vaistui (pvz., prazosinui, terazosinui) arba bet kuriai pagalbinei šio vaisto medžiagai (jos išvardytos 6 skyriuje);
-	jeigu žindote;
· jeigu yra padidėjusi prostata (gerybinė prostatos hiperplazija) ir yra žemas kraujo spaudimas;
· jeigu Jums anksčiau yra pasireiškusi ortostatinė hipotenzija (kraujospūdžio kritimo forma, sukelianti galvos sukimąsi ar apsvaigimą, per greitai stojantis arba sėdantis iš gulimos padėties);
· jeigu yra padidėjusi prostata kartu su viršutinių šlapimo takų praeinamumo sutrikimu, lėtine šlapimo takų infekcija ar akmenimis šlapimo pūslėje;
-	jeigu nelaikote šlapimo arba yra anurija (šlapimo nebuvimas).

Įspėjimai ir atsargumo priemonės 
Pasitarkite su gydytoju, prieš pradėdami vartoti MAGUROL.
Toliau išvardytos priežastys, dėl kurių šis vaistas gali Jums netikti:
-	jeigu sergate kepenų liga; 
-	jeigu yra ūminis širdies sutrikimas;
-	jeigu vartojate kitų vaistų. 

Jeigu Jums bus atliekama akies operacija dėl kataraktos (lęšiuko padrumstėjimo), prieš šią operaciją pasakykite akių gydytojui, kad vartojate arba anksčiau vartojote MAGUROL. Operuojant dėl kataraktos, šis vaistas gali sukelti komplikacijų, tačiau jų galima išvengti, jei Jūsų gydytojas pasiruoš tam iš anksto.

Pradėjus vartoti MAGUROL, stojantis iš gulimos ar sėdimos padėties gali pasireikšti kraujospūdžio kritimas ir to sukeltas alpulys ar galvos svaigimas. Jei pasireiškia alpulys ar galvos svaigimas, pasėdėkite ar pagulėkite tol, kol pasijusite geriau, bei venkite situacijų, kurių metu galite kristi ar susižaloti. Gydymo pradžioje gydytojui gali reikėti reguliariai matuoti Jūsų kraujospūdį, kad sumažinti minėto poveikio galimybę.

Vartojant MAGUROL, gali pasireikšti ilgalaikis skausmingas varpos sustandėjimas. Tokiu atveju būtina nedelsiant kreiptis į gydytojus.

Vaikams ir paaugliams
MAGUROL saugumas ir veiksmingumas vaikams ir paaugliams neištirti.

Kiti vaistai ir MAGUROL
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Yra keletas vaistų, kurie gali sąveikauti su doksazosinu: 
· Kai kurie pacientai, vartojantys alfa adrenoreceptorių blokatorius nuo padidėjusio kraujospūdžio arba priešinės liaukos padidėjimo, gali jausti lengvą galvos svaigimą, kurį sukelia mažas kraujospūdis greitai sėdantis iš gulimos padėties arba stojantis iš sėdimos padėties. Kai kurie pacientai patiria šiuos simptomus, vartodami vaistų nuo erekcijos sutrikimo (impotencijos) kartu su alfa adrenoreceptorių blokatoriais. Siekiant sumažinti tokių simptomų atsiradimo galimumą, vaistų nuo erekcijos sutrikimo galima pradėti vartoti tik tada, kai vartojama stabili alfa adrenoreceptorių blokatorių paros dozė.
· Jei jau vartojate kitokių didelį kraujospūdį mažinančių vaistų, pvz., terazozino ar prazozino, doksazosinas gali dar labiau sumažinti kraujospūdį.

MAGUROL vartojimas su maistu ir gėrimais
MAGUROL gali būti geriama valgant ar kitu laiku.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 
Ar vartoti doksazosino nėštumo metu saugu, nežinoma. Gydytojas nuspręs, ar MAGUROL Jums tinka.
Negalima vartoti MAGUROL, jeigu žindote kūdikį.

Vairavimas ir mechanizmų valdymas
Vartojant šio vaisto, atsargiai vairuokite automobilį bei dirbkite su įrenginiais. Vaistas gali veikti Jūsų gebėjimą saugiai vairuoti ar valdyti įrenginius, ypač gydymo pradžioje. Nuo jų galite jausti silpnumą ir galvos svaigimą. Jei toks poveikis pasireiškia, nevairuokite ir nevaldykite mechanizmų bei nedelsiant kreipkitės į savo gydytoją. 

MAGUROL sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti MAGUROL

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką. 

Jūsų gydytojas Jums pasakys, kiek ir kada MAGUROL tablečių gerti. Tai priklausys nuo ligos, kuria Jūs sergate. 

Įprasta MAGUROL dozė yra viena tabletė, vartojama kartą per parą kiekvieną dieną. 

Jeigu MAGUROL vartojate pirmą kartą, įprastinė pradinė dozė yra 1 mg per parą. Šią dozę Jūsų gydytojas po poros savaičių gali padidinti iki įprastos 2 mg ar 4 mg paros dozės. Tam tikromis aplinkybėmis dozę gydytojas gali didinti iki didžiausios, t. y. 8 mg paros dozės, jeigu esate gydomas nuo prostatos padidėjimo, arba iki didžiausios, t. y. 16 mg paros dozės, jeigu esate gydomas nuo aukšto kraujospūdžio.

MAGUROL galima vartoti iš ryto arba vakare. Šias tabletes geriausia gerti tuo pačiu laiku kiekvieną dieną užsigeriant vandeniu.

Ką daryti pavartojus per didelę MAGUROL dozę?
Išgėrus vienu kartu per daug tablečių, galite pasijusti blogai. Jeigu vartojama po kelias tabletes, tai gali būti pavojinga. Nedelsdami kreipkitės į savo gydytoją arba artimiausios ligoninės priėmimo skyrių.

Pamiršus pavartoti MAGUROL
Jeigu pamiršote išgerti tabletę, šią dozę praleiskite. Toliau vartokite vaistą taip, kaip anksčiau. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 

NUTRAUKITE MAGUROL vartojimą ir nedelsiant kvieskite greitąją medicinos pagalbą, jeigu Jums pasireiškė bet kuris iš šių sutrikimų:
· Širdies priepuolis.
· Rankų, kojų silpnumas ar kalbėjimo sutrikimas, kurie gali būti insulto simptomai.
· Veido, liežuvio ar gerklės tinimas, kuris gali būti sukeltas alerginės reakcijos į šį vaistą.

Nedelsiant pasikalbėkite su savo gydytoju, jeigu pavartojus MAGUROL Jums pasireiškė bet kuris iš šių simptomų:
· Krūtinės skausmas. 
· Dusulys, sukus kvėpavimas.
· Padažnėjęs, suretėjęs ar nereguliarus širdies plakimas.
· Savo širdies plakimo jutimas.
· Apalpimas.
· Odos ar akių pageltimas (gelta).

Buvo pranešta apie toliau išvardytus reiškinius doksazosinu gydomiems pacientams. 

Dažnas šalutinis poveikis (gali pasireikšti mažiau negu 1 iš 10 žmonių) 
· Svaigulys, aplinkos sukimosi pojūtis, galvos skausmas.
· Žemas kraujo spaudimas.
· Dažnas širdies plakimas, širdies paliko pojūtis.
· Pėdų, kulkšnų ar pirštų patinimas.
· Bronchitas, kosulys, kvėpavimo takų (nosies, gerklės, plaučių) infekcija.
· Dusulys.
· Nosies gleivinės uždegimo sukeltas nosies užgulimas, čiaudėjimas ir (arba) nosies varvėjimas (sloga).
· Skrandžio, pilvo skausmas, pykinimas, vėmimas.
· Šlapimo takų infekcija, šlapimo nelaikymas (negalėjimas sulaikyti šlapinimosi), šlapimo pūslės uždegimas (cistitas).
· Mieguistumas, bendrasis silpnumas.
· Virškinimo sutrikimas, rėmuo, burnos džiuvimas.
· Niežulys. 
· Nugaros skausmas, raumenų skausmingumas.
· Gripą primenantys simptomai.

Nedažnas šalutinis poveikis (gali pasireikšti mažiau negu 1 iš 100 žmonių) 
· Vidurių užkietėjimas, skrandžio ir žarnų uždegimas (gastroenteritas), kuris gali sukelti viduriavimą ir vėmimą.
· Skausmas ar diskomfortas šlapinantis, padažnėjęs šlapinimasis, kraujas šlapime.
· Sąnarių uždegimas (podagra), sąnarių skausmingumas, bendras skausmas.
· Veido patinimas.
· Nemiga, susijaudinimas, depresija ar nervingumas, drebulys. 
· Susilpnėjęs arba pakitęs lytėjimo pojūtis ar rankų ir pėdų jutimas.
· Padidėjęs arba sumažėjęs apetitas, padidėjęs kūno svoris.
· Kraujavimas iš nosies.
· Odos išbėrimas.
· Spengimas ar ūžimas ausyse.
· Erekcijos nepakankamumas.
· Padidėjęs kepenų fermentų aktyvumas, kuris gal daryti įtaką kai kuriems medicininiams tyrimams. 
· Insultas.
· Krūtinės skausmas, infarktas.

Retas šalutinis poveikis (gali pasireikšti mažiau negu 1 iš 1000 žmonių): 
· Padažnėjęs šlapinimasis.
· Raumenų spazmai, raumenų silpnumas.

Labai retas šalutinis poveikis (gali pasireikšti mažiau negu 1 iš 10000 žmonių):
· Apalpimas ar galvos svaigimas dėl kraujospūdžio sumažėjimo keičiant kūno padėtį iš sėdimos ar gulimos į stovimą.
· Per mažas baltųjų kraujo ląstelių ar kraujo plokštelių skaičius, kuris gali sukelti kraujosruvas ar lengvai pasireiškiantį kraujavimą.
· Retas, neritmiškas širdies plakimas.
· Sunkumas kvėpuoti.
· Hepatitas (kepenų uždegimas) ar tulžies nutekėjimo sutrikimas, gelta.
· Dilgėlinė, plaukų slinkimas, raudonos ar purpurinės odos dėmės, poodinės kraujosruvos.
· Rankų ir pėdų nutirpimas ar peršėjimas.
· Nuovargis, bendrasis negalavimas.
· Apsunkintas alsavimas.
· Neryškus matymas.
· Karščio pylimas.
· Šlapinimosi sutrikimas, varymas šlapintis naktį, padidėjęs išskiriamo šlapimo tūris.
· Diskomfortas ar krūtų padidėjimas vyrams.
· Ilgalaikis skausmingas varpos sustandėjimas (erekcija). Nedelsdami kreipkitės į gydytoją.

Nežinomo dažnio šalutinis poveikis (dažnis negali būti apskaičiuotas pagal turimus duomenis)
· Maža sėklos ejakuliacija arba jos nebuvimas orgazmo metu. 
· Akių problemų galimybė kataraktos (akies lęšiuko padrumstėjimo) operacijos metu (žr. 2 skyriaus poskyrį „Įspėjimai ir atsargumo priemonės“).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti MAGUROL

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 ˚C temperatūroje.
Lizdines plokšteles laikyti išorinėje dėžutėje, kad preparatas būtų apsaugotas nuo drėgmės ir šviesos.

Ant lizdinės plokštelės po „EXP“ ir dėžutės po „Tinka iki“ nurodytam tinkamumo laikui pasibaigus, MAGUROL vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba išmesti su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

MAGUROL sudėtis
-	Veiklioji medžiaga yra doksazosinas (doksazosino mesilato pavidalu). Jo vienoje tabletėje yra 2 mg ar 4 mg.
-	Pagalbinės medžiagos yra: laktozės monohidratas, mikrokristalinė celiuliozė, karboksimetilkrakmolo A natrio druska, magnio stearatas, natrio laurilsulfatas.

MAGUROL išvaizda ir kiekis pakuotėje

MAGUROL 2 mg tabletės yra baltos arba beveik baltos, apvalios, plokščios, su vagele, 7,0 mm skersmens.
MAGUROL 4 mg tabletės yra baltos arba beveik baltos, apvalios, plokščios, su vagele, 8,5 mm skersmens.

Kartono dėžutėje yra 20 tablečių (2 lizdinės plokštelės po 10 tablečių) arba 30 tablečių (3 lizdinės plokštelės po 10 tablečių).

Registruotojas ir gamintojas

Medochemie Ltd.
P.O. Box 51409
Limassol, CY-3505
Kipras

Jeigu apie šį vaistą norite sužinoti daugiau, kreipkitės į vietinį registruotojo atstovą.
	
Medochemie Ltd atstovybė
Gintaro g. 9-36,
LT-47198 Kaunas
Lietuva



Šis pakuotės lapelis paskutinį kartą peržiūrėtas 2017-07-10

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

